Alberts skitter teen Goudini | Netwerk24
Alberts skitter teen Goudini
Albert RVK het as wenners uit die stryd getree.Foto: Verskaf
Alberts RVK het Saterdag (2 Maart) sy beste vertoning van die seisoen teen Goudini RVK op sy tuisveld, Bolandpark, gelewer toe hy 57-6 geseëvier het.
Die wedstryd het teen ’n geweldige tempo begin en aanvanklik het Goudini al die aanvalswerk gedoen.
Alberts se verdediging het gehou en sy haastige vleuel Wilbur Bron het teen die verloop van die spel gaan druk – ’n drie uit sy eie helfte en wat deur Ricardo Jones verdoel is om Alberts 7-0 te laat voorloop.
Hierna het Alberts met mening begin aanval en Deovan Phillips het ná goeie opbouende spel deur die voorspelers afgerond. Jones het weer verdoel en Alberts het 14-0 voorgeloop. Kort hierna was Alberts se agterlyn op volle vaart en Bron was weer daar om af te rond (telling 21-0).
Die tuisspan het kort voor rustyd weer twee vinnige drieë deur Devanté Smith en Bron, wat sy driekuns behaal het, gedruk. Die halftydtelling was 33-0 in die guns van Alberts.
Met die begin van die tweede helfte was dit duidelik dat die besoekers ’n lang 40 minute gaan beleef met die tuisspan se beweeg­like pak voorspelers wat die pap voorlangs dik aangemaak het. Jones het gaan druk waarna Goudini ’n strafskop gekry het wat hy gebruik om die telbord tot 40-3 te laat aanskuif
Verdere drieë deur die senter Eduardo Fourie, die agsteman Philbrey Joseph en die vleuel Ronaldo Neethling het die eindtelling op 57-6 te staan gebring nadat Goudini kort voor die einde van die wedstryd ’n strafskop na die pale te mik.
Alberts se tweede span het sy voorwedstryd teen die eerste span van Young Lions 24-5 gewen.
Hierdie naweek reis Alberts na die Boland in die Gemeenskapskild-afdeling, Klipdrift.